A BIZOTTSÁG 1143/2009/EK RENDELETE
(2009. november 26.)
az oltalom alatt álló eredetmegjelölések és földrajzi jelzések nyilvántartásában szereplő egyik elnevezés termékleírásában történő nem kisebb jelentőségű módosítások jóváhagyásáról (Picodon de l’Ardèche ou Picodon de la Drôme [OEM])
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 2006. március 20-i 510/2006/EK tanácsi rendeletre (1) és különösen annak 7. cikke (4) bekezdésének első albekezdésére,
mivel:
(1)
Az 510/2006/EK rendelet 9. cikke (1) bekezdésének első albekezdésével összhangban és 17. cikkének (2) bekezdése alapján a Bizottság megvizsgálta Franciaország kérelmét az 1107/96/EK bizottsági rendelet (2) alapján bejegyzett „Picodon de l’Ardèche ou Picodon de la Drôme” oltalom alatt álló eredetmegjelöléshez kapcsolódó termékleírás módosításának jóváhagyására.
(2)
A módosítási kérelem többek között a „Picodon de l’Ardèche ou Picodon de la Drôme” termék elnevezésének módosítását érinti, amely alapján az elnevezés „Picodon”-ra változik. Egy hagyományos elnevezésről van szó, amely az 510/2006/EK rendelet 2. cikkének (2) bekezdése alapján eredetmegjelölésnek minősül és amely megfelel az oltalom alatt álló eredetmegjelölés kritériumainak. A Picodon elnevezés megfelel a kereskedelemben és a köznyelvben a termékleírás alapján kapott termék jelölésére hagyományosan használt, bevett rövidített formának.
(3)
A módosítások a fogalom meghatározása és a termék előállítása során a termelők által használt eljárások tekintetében is tartalmaznak pontosításokat. A módosítások termékleírásba történő hivatalos felvételének az a célja, hogy a megjelölést megóvja a lehetséges eltérésektől, továbbá hogy az eredettel való kapcsolat megerősítése által a terméket még pontosabban jellemezze. Végezetül pedig frissítették az eredetmegjelölés oltalmáról rendelkező nemzeti rendeletre való hivatkozást.
(4)
Az 510/2006/EK rendelet 9. cikke értelmében a szóban forgó módosítások nem tekinthetők kisebb jelentőségűnek, ezért a Bizottság az említett rendelet 6. cikke (2) bekezdésének első albekezdése alapján a módosítás iránti kérelmet közzétette az Európai Unió Hivatalos Lapjában (3). A Bizottsághoz nem érkezett az 510/2006/EK rendelet 7. cikke szerinti kifogás, ezért a módosításokat jóvá kell hagyni,
ELFOGADTA EZT A RENDELETET:
1. cikk
Az e rendelet mellékletében szereplő elnevezéshez kapcsolódó termékleírásnak az Európai Unió Hivatalos Lapjában közzétett módosításai jóváhagyásra kerülnek.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. november 26-án.